อัยการชี้ชะตาฎีกาเลี่ยงภาษี ชินขอยกฟ้อง
ลุ้นอัยการสูงสุดฎีกาคดีเลี่ยงภาษีหุ้นชินคอร์ปหรือไม่
24 ก.ย. 2554

ลุ้นอัยการสูงสุดฎีกาคดีเลี่ยงภาษีหุ้นชินคอร์ปหรือไม่
นายธนพิชญ์ มูลพฤกษ์ อธิบดีอัยการฝ่ายคดีพิเศษและโฆษกสำนักงานอัยการสูงสุด เปิดเผยว่า อัยการสูงสุดกำลังพิจารณาตัดสินใจยื่นฎีกาในคดีเลี่ยงภาษีหุ้น บริษัท ชินคอร์ปอเรชั่น ของนายบรรณพจน์ ดามาพงศ์ พี่ชายบุญธรรม คุณหญิงพจมาน ณ ป้อมเพชร อดีตภริยา พ.ต.ท.ทักษิณ ชินวัตร ที่จะครบกำหนด 30 วันในวันที่ 24 ก.ย.นี้ 
ขณะนี้อัยการคดีพิเศษซึ่งรับผิดชอบสำนวนคดีได้พิจารณาทำความเห็นว่า สมควรจะฎีกาคดีหรือไม่ เสนอให้ นายจุลสิงห์ วสันตสิงห์ อัยการสูงสุด (อสส.) เพื่อพิจารณากลั่นกรองตามสายบังคับบัญชาแล้ว ส่วนรายละเอียดว่าจะยื่นฎีกาขอให้ศาลพิพากษาลงโทษจำเลยทั้งสามคนหรือไม่ ยังไม่สามารถตอบได้ ต้องให้อัยการสูงสุดพิจารณาลงนามเป็นที่สุดก่อนตามขั้นตอน 
อย่างไรก็ดี หากการยื่นฎีกาไม่สามารถทำได้ทันภายในกำหนด 30 วัน ก็ต้องขอขยายเวลาต่อไป
ทั้งนี้ เมื่อถามว่าการพิจารณาว่าจะยื่นฎีกาหรือไม่ ได้นำความเห็นแย้งของประธานศาลอุทธรณ์กลางที่แนบไว้ในสำนวนว่า ไม่สมควรรอลงอาญานายบรรณพจน์ด้วยหรือไม่นั้น นายธนพิชญ์ กล่าวว่า ความเห็นของศาลดังกล่าวก็เป็นไปตามขั้นตอน ส่วนอัยการก็พิจารณาทุกอย่างโดยรอบคอบแล้ว
ด้านนายเมธา ธรรมวิหาร ทนายความของนายบรรณพจน์ จำเลยที่ 1 กล่าวว่า ได้ยื่นคำร้องขอขยายระยะเวลาการฎีกาคดีต่อศาลอาญาไปเมื่อวันที่ 15 ก.ย.ที่ผ่านมา และศาลมีคำสั่งอนุญาตให้ขยายระยะเวลาได้อีก 30 วัน จนถึงวันที่ 25 ต.ค.นี้ โดยทีมทนายความจะยื่นฎีกา ขอให้ศาลฎีกาพิพากษายกฟ้องนายบรรณพจน์ เนื่องจากไม่มีเจตนาในการหลบเลี่ยงภาษี ส่วนคุณหญิงพจมาน และ นางกาญจนาภานั้น หากอัยการยื่นฎีกา ก็ต้องแก้ฎีกาสู้คดีต่อไป